ועדת הכלכלה, כנסת 23, פרוטוקול מספר 193, 2021-02-24 10:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: היום, 24 בפברואר 2021, י"ב באדר התשפ"א, בנושא: 1.

יעקב מרגי: הצעת תקנות התעבורה (תיקון מס'...), התשפ"א 2021 בדבר התקנת מערכת עזר לנהג להתרעה על השארת ילדים ברכב.

יעקב מרגי: 2.

יעקב מרגי: הצעת צו התעבורה (עבירות קנס)(תיקון), התשפ"א-2021 בדבר התקנת מערכת עזר לנהג להתרעה על השארת ילדים ברכב.

יעקב מרגי: אני מזכיר רק מאחר ועבר זמן, שקיימנו דיון מקדים על התקנות האלה.

יעקב מרגי: עלו מספר שאלות וביקשתי שתשבו ותתאמו את הנוסחים.

יעקב מרגי: אני מבין שמאז עברו הרבה מים בירדן כי ירדו גשמים ואנחנו כבר מדברים על דברים אחרים.

יעקב מרגי: אני מבין את הקושי של הסוגיה – אנחנו מצד אחד רוצים לשחרר את המשק הישראלי, את האזרח הישראלי, מרגולציה חונקת.

יעקב מרגי: מצד שני, אנחנו צריכים אמצעי בטיחות.

יעקב מרגי: אני מבין שהיה דיון האם לאמץ תקן ישראל או לא.

יעקב מרגי: אם יש תקן – אמרתי את זה בדיון הקודם, שבענפים מסוימים אנחנו עוברים לאימוץ הצהרת יבואן לפי תקן אירופאי מצוי וקיים.

יעקב מרגי: לא צריך להמציא תקן.

יעקב מרגי: לא משנה מה עניתם לי.

יעקב מרגי: אני מבין שהיום יש מציאות שגם המשרד וגם גופים אחרים יכולים להסתפק בתקן קיים.

יעקב מרגי: אני מבין שהתקן היחיד שקיים זה התקן האיטלקי, אז למה שלא נאמץ אותו אם הוא טוב, אם הוא בטיחותי?

יעקב מרגי: אז בואו נשאל את זה.

יעקב מרגי: קודם כל, תנו לי תשובות על הסוגיות האלה ולאחר מכן נראה בכלל מה השינויים, אם בכלל אתם ערוכים לשינויים.

יעקב מרגי: נתחיל להתקדם ונראה אם אפשר למצות את הסוגיה הזאת במבנה הזה שהגשתם לנו.

יעקב מרגי: מי משיב?

אבנר פלור: אני, סמנכ"ל בכיר במשרד התחבורה.

אבנר פלור: לאחר הדיון האחרון שהיה בוועדה בדקנו ובחנו את השאלות שלכם בוועדה.

אבנר פלור: צמצמנו עד כמה שניתן את הדרישות הייחודיות הישראליות.

אבנר פלור: כלומר, לקחנו את התקן הישראלי וצמצמנו אותו עד כמה שניתן רק לדברים העיקריים שמשפיעים עלינו בנושא של אמינות המערכת, שמשפיעים על הבטיחות, וזו ההצעה שנמצאת על שולחן הוועדה.

אבנר פלור: בנוסף, גם אני אישית ישבתי עם מספר יזמים בשיחות זום, בדקנו את המערכות הקיימות, בדקנו את הישימות של התקן והדרישות ומהם עלה – אנחנו נשמע חלק מהם, הם נמצאם גם פה – מבחינת הישימות של הדרישות של התקנה שנמצאת על שולחן הוועדה.

אבנר פלור: אנחנו גם מדברים על עוד נושא חשוב, שכבר בינואר 2021 נותנים תמריצים לכלי רכב חדשים שמגיעים עם המערכות האלה לישראל - -

יעקב מרגי: מה התמריצים?

יעקב מרגי: כרטיס כניסה לפסטיגל?

אבנר פלור: התמריצים זה הפחתה במס הקניה בנוסף למערכות בטיחות נוספות.

אבנר פלור: במהלך הימים האחרונים היו דיונים עם משרד ראש הממשלה - -

יעקב מרגי: הפחתה משמעותית?

אבנר פלור: ההטבה שניתנת זה לא רק על מערכת שכחת ילדים אלא על עד 10 מערכות שזה עד 2,400 שקלים שניתנים, ואנחנו רואים שזה עשה משהו.

אבנר פלור: כלומר, אנחנו רואים יותר ויותר כלי רכב שנכנסים לפה עם מערכות בטיחות, וגם אני מאמין שעם המערכת לשכחת ילדים.

אבנר פלור: כמו שאתה יודע, אדוני היושב-ראש, חשוב להדגיש שאנחנו לא מחייבים את זה פר רכב אלא מחייבים את אותו נהג שמסיע ילד עד גיל חמש.

אבנר פלור: כלומר, המערכות שאני מדבר עליהן, שהן ברכב, זה מערכת מחוברת, וישנן מערכות שהן גם מקושרות – זאת אומרת, אתה יכול להעביר את זה מרכב לרכב ולהתקין את זה במושב עצמו או מערכת שמותקנת ברכב באופן קבוע.

אבנר פלור: זה גם עונה לשאלה שלך – אתה יכול להעביר מרכב לרכב.

אבנר פלור: ואז, כמו שאמרתי, היה דיון של המנכ"לים בנושא הזה, ועלה הנושא של הנטל הרגולטורי.

אבנר פלור: רק לחדד שזה לא תקן איטלקי, זו חקיקה באיטליה שהתחילה בסוף 2019 מבחינת התהליך עצמו, עוד לפני הקורונה, ויש שם כבר תהליך של אנשים שרוכשים את המערכות האלה, אזרחים שרוכשים את המערכות האלה.

אבנר פלור: לפחות מבדיקה שערכתי עם אחד היזמים פה, שהמערכת שלו משווקת גם באיטליה, אני יכול להגיד שהם שיווקו למעלה מ-600,000 מערכות כאלה ב-260 שקלים למערכת.

אבנר פלור: אנחנו פה מדברים על עלות של מערכת - -

יעקב מרגי: 260 שקלים?

אבנר פלור: כן, 260 שקלים שם.

יעקב מרגי: תוסיף תוספת ישראלית - -

אבנר פלור: מה שאני רוצה להגיד לגבי המחיר, אדוני היושב-ראש, זה שזה תלוי בשלושה דברים חשובים – 1.

אבנר פלור: בוודאות לדעת שבאמת תהיה חקיקה ישראלית שהם ישקיעו.

אבנר פלור: 2.

אבנר פלור: זה נושא הכמויות.

אבנר פלור: ככל שהכמויות תגדלנה אז המחיר ירד.

אבנר פלור: 3.

אבנר פלור: מבחינת תחרות – ככל שייכנסו יותר אז באיזה שהוא מקום זה גם ישפיע על המחיר.

יעקב מרגי: אתם בחנתם את החקיקה האיטלקית?

אבנר פלור: כן.

אבנר פלור: בעקבות הישיבות והדיונים שהיו, ונמצאים פה הנציגים של משרד ראש הממשלה, אנחנו בחנו את החקיקה האיטלקית.

אבנר פלור: רק להבהיר – מדובר כאן בשינוי מהותי, כלומר האחריות היא בתצהיר של אותו יבואן/יצרן שמצהיר: אני עומד בדרישות האלה והאלה, שזה כולל אלקטרומגנטיות, כולל בטיחות ועוד תקנים ודרישות שנמצאים במסגרת החקיקה האיטלקית כך שהאחריות עוברת - -

יעקב מרגי: חשבתי שאתה אומר חקיקה איטלקית פלוס אלקטרומגנטיות וכל מיני...

אבנר פלור: לא, זה בתוך החקיקה עד כמה שניתן.

אבנר פלור: יש גם נוסח שהוכן אבל אני רוצה להדגיש נושא מאוד-מאוד חשוב, אדוני היושב-ראש, שכל המהלך וכל מה שאנחנו עושים, חשוב לנו שיהיה מדובר במערכת אמינה.

אבנר פלור: כלומר, במבחן התוצאה אנחנו רוצים להציל נפשות.

יעקב מרגי: מה זה חשוב לנו?

יעקב מרגי: אני רוצה לשמוע ממך עכשיו על אותן מערכות שהאיטלקים חוקקו עליהן – הן אמינות או לא אמינות?

יעקב מרגי: אני צריך לשמוע ממך ולא אתה ממני.

אבנר פלור: אני אומר, אדוני היושב-ראש, כמו שאמרתי: התיקון שמונח על שולחן ועדת הכלכלה – בדקנו את כל השאלות האלה, את כל ההבהרות האלה ואנחנו סמוכים ובטוחים.

אבנר פלור: יחד עם זאת, היות וגם באיטליה זו חקיקה שקיימת, אנחנו נתאים עד כמה שניתן לחקיקה האיטלקית as is – כלומר, נקבל מה שקיים שם - -

יעקב מרגי: למה לא תקחו את התקנות ותעבירו חקיקה חדשה שתואמת את החקיקה האיטלקית?

אבנר פלור: זה מה שאנחנו בעצם רוצים.

יעקב מרגי: מה, לנעול את הישיבה?

אבנר פלור: לא.

אבנר פלור: ברשותך, אם אפשר, אני רוצה להציע הצעה: חשוב לי מאוד-מאוד, אדוני היושב-ראש, אם תשמע את נציגי משרד ראש הממשלה וגם את הנציגים שנמצאים בזום לגבי המערכות ובכלל.

יעקב מרגי: לא, יש לי לפני כן שאלות למשרד התחבורה שמבקש ממני לתקן תקנות.

יעקב מרגי: אני מודה לך על העצה.

יעקב מרגי: אני רוצה לדעת, שתנוח דעתי, ואני לא שמעתי את זה ממך בהחלטיות, שאתה מכיר את החקיקה האיטלקית, אתה יודע מה היא אמורה לייצר ואתה סומך עליה מבחינה בטיחותית, וזה תואם את אותו תקן ישראלי, אותם פרמטרים שרציתם להנחות את התקן הישראלי.

אבנר פלור: אני אחזור על התשובה ואני אחדד: החקיקה האיטלקית בעצם מטילה את האחריות בתצהיר על היבואן עצמו – כלומר, היבואן עצמו מצהיר: אני עומד בא', ב', ג', ד' - -

יעקב מרגי: מה זה א', ב', ג', ד'?

אבנר פלור: אדוני היושב-ראש, זה אומר את העקרונות של עבודת המערכת, האם המערכת עובדת לפי העקרונות שיצרן המערכת קבע?

אבנר פלור: האם המערכת עומדת בתקן של אלקטרומגנטיות, האם המערכת עומדת בתקן של בטיחות?

אבנר פלור: האם המערכת עומדת בדרישות של תדרים של משרד התקשורת וכולי.

אבנר פלור: זה הדברים העיקריים שנמצאים שם.

אבנר פלור: אני, מבחינתי, אומר שהחקיקה האיטלקית עם התצהיר של היבואן ביחד, שמעבדה תבדוק את קיום הדרישות והתקנים שבאמת זה as is, מה שהיצרן מצהיר – מבחינתנו זה בסדר וזה עונה על הדרישות.

אבנר פלור: אני סמוך ובטוח שהיא תהיה מערכת אמינה.

אבנר פלור: במידה ויש לי את התצהיר של היבואן אבל גיבוי של מעבדה שבודקת - -

יעקב מרגי: מעבדה פה, בארץ?

אבנר פלור: אני אענה לך.

יצחק פינדרוס: זה הכי חשוב.

אבנר פלור: שנייה, אני אבהיר את הדברים, חבר הכנסת פינדרוס.

אבנר פלור: זה לא שעכשיו אנחנו מבקשים ממעבדה מוסמכת לבדוק את כל מה שביצעו בחו"ל.

אבנר פלור: לא.

אבנר פלור: רק לוודא שכל העמידה בתקנים של אלקטרומגנטיות, של בטיחות – שזה קיים.

יעקב מרגי: רגע, רגע.

יעקב מרגי: ידידי ממשרד התחבורה, תקשיב טוב-טוב: אנחנו לא משחקים בנדמה לי.

יעקב מרגי: כשאימצנו פה הקלות ברגולציה ואימצנו את המושג הזה של הצהרת יבואן, האכיפה היא בדיעבד.

יעקב מרגי: אתה לא יכול להגיד "הצהרת יבואן" ואני אעשה לך - - - אכיפה.

יעקב מרגי: פה לא הקלת ברגולציה בכלום, ואני רוצה לשמוע את משרד ראש הממשלה שתיזז את המערכת אם הוא מוכן למה שאתה אומר עכשיו.

יעקב מרגי: כשאתה עושה הקלות ברגולציה ואתה אמיץ – אתה אומר: אני משתפר בהצהרת יבואן או הצהרת יצרן, מה שתחליטו - -

יצחק פינדרוס: יעקב, אני רוצה להבין על מה הוא מצהיר?

יעקב מרגי: אני אענה: יש חקיקה איטלקית שאנחנו רוצים לאמץ אותה.

יצחק פינדרוס: הוא מאמץ את מה שיש באיטליה.

יעקב מרגי: יפה.

יעקב מרגי: אם אני בא להקל ברגולציה ואומר שדי לי בהצהרת יצרן, אני יוצא מנקודת הנחה שאתה, כמשרד התחבורה, תעשה בדיקות מדגמיות ותוודא בדיעבד ולא מלכתחילה – זו הקלה ברגולציה.

יעקב מרגי: אם אתה אומר לי הצהרת יבואן ועוד אני אבקש ממך אישור מעבד שזה עונה – לא הקלת בזה בכלום.

עמיחי פישר: אני ממשרד ראש הממשלה.

יעקב מרגי: אתה מבין שעצבנת אותנו בשבועות האחרונים אבל דבר, אנחנו סולחים מהר.

עמיחי פישר: יש מדיניות ממשלה.

עמיחי פישר: אני רק אדגים, אם תרשה לי: באיטליה יש מערכת מאושרת, שלא מאושרת בישראל לפי התקן שהופץ.

עמיחי פישר: למה?

עמיחי פישר: כי שם היא מתריעה אם אתה מתרחק מהרכב, כיבית את הרכב והתרחקת מהרכב למשך 30 שניות והמערכת מזהה שיש ילד ברכב – היא מתריעה בפניך.

עמיחי פישר: המערכת הזאת לא תאושר בישראל לפי התקן, למה?

עמיחי פישר: כי התקן הישראלי עובד לפי מטרים ולכן המערכת הזאת לא מאושרת.

עמיחי פישר: זאת הבעיה שלנו בתקן, שהוא כל-כך - -

יעקב מרגי: אתה יודע, בתקופות קודמות-קודמות, שאנחנו רואים אותן חשוכות-חשוכות, יש מידת נפח שקוראים לה כזית.

יעקב מרגי: הרי אמרו: מה, קשה למדוד נפח.

יעקב מרגי: למדו אותנו בשיעור הכימיה הראשון: קח כוס מים, תכניס ביצה, מה שיצא זה הנפח.

יעקב מרגי: לך תיקח משהו שימדוד לך מה שיצא, נכון?

יעקב מרגי: אז העריכו חכמים ואמרו שזה נע בין כך וכך משקל.

יעקב מרגי: אנחנו עברנו כמעט 2000 שנה מאז.

יעקב מרגי: מרחק שניות או מטרים – אפשר לתרגם את זה להליכת אדם ממוצע.

יעקב מרגי: קדימה, בואו תתקדמו.

עמיחי פישר: בסדר, זה בדיוק מה שהפריע לנו בתקן הישן.

יעקב מרגי: ועכשיו זה מפריע?

עמיחי פישר: עכשיו אנחנו מציעים לאמץ את המודל האיטלקי שבו אין את האבחנות האלה.

עמיחי פישר: הוא עמוד של תקינה, הוא נסמך על הצהרת יבואן או יצרן בלי בדיקת מעבדה, ואחרי זה הרגולטור בארץ יכול - -

יעקב מרגי: בדיעבד.

יעקב מרגי: אתה מסכים איתי בתפיסה.

עמיחי פישר: בדיעבד, נכון.

עמיחי פישר: זה - - -

יעקב מרגי: אז תבהיר את מה שאמרת.

אבנר פלור: אני אבהיר את עצמי, אדוני היושב-ראש.

אבנר פלור: מה שהתכוונתי, שהיות ומדובר כאן בחקיקה שזה רק באיטליה וזה לא משהו בין-לאומי או תקינה אירופאית-אמריקאית אלא משהו חדש וחדשני.

אבנר פלור: מה שאני מבקש – אנחנו את - -

יעקב מרגי: לא אבנר, אני אחסוך לך.

יעקב מרגי: אני שומע מהדברים שלך שאתה הולך להגיד לי שאי אפשר – סליחה על הביטוי – ללכת עם ולהרגיש בלי או הפוך.

יעקב מרגי: אי אפשר.

יעקב מרגי: אתה צריך להיות אמיץ ולקבל את החקיקה האיטלקית או לא.

יעקב מרגי: אל תגיד לי - -

אבנר פלור: אתה שאלת אותי, אדוני היושב-ראש, מה העמדה המקצועית של - -

יעקב מרגי: משרד התחבורה, אתה הריבון, אתה צריך לקבל החלטה ברורה.

אבנר פלור: אבל אני איש מקצוע ואני אתן לך תשובה מקצועית: אתה שאלת איך המערכת אמינה?

אבנר פלור: אני בא ונותן לך תשובה מקצועית.

יעקב מרגי: אתה אומר שהיא לא אמינה.

אבנר פלור: אני לא אמרתי שהיא לא אמינה.

אבנר פלור: מה שאני בא ואומר, אדוני היושב-ראש, בוא תנסה להבין אותי: אני אומר שאני מקבל את החקיקה האיטלקית אבל אני בא ואומר שאותו יבואן שמצהיר לי שהוא עומד בכל הדרישות האלה של תדרים, אלקטרומגנטיות, של - - -

יעקב מרגי: רגע, אם הוא מצהיר בהצהרת היבואן כזב, יש לו מה להפסיד?

יעקב מרגי: יש סנקציות.

אבנר פלור: בחוק העונשין אבל - - -

יעקב מרגי: לא יודע, תייצר לך.

יעקב מרגי: בוא, תקשיבו טוב: אני צריך לקבל ממך תשובה אחת – כן או לא.

יעקב מרגי: אתה מקבל את החקיקה האיטלקית או לא?

יעקב מרגי: תגיד לי שלא, תעבור לתקנות - -

קריאות: - - -

יצחק פינדרוס: זה צריך להיות כתוב.

יצחק פינדרוס: אם הוא מקבל, שיהיה כתוב ולא שהוא יגיד לך.

בועז טופורובסקי: אדוני, יש משהו שאני לא מבין: הוא אומר שהוא מקבל את החקיקה האיטלקית אבל במקום בדיקה בדיעבד אני רוצה רק חתימה של מעבדה שאמרה לי שזה - -

יעקב מרגי: איזה מעבדה?

יעקב מרגי: על סמך מה?

בועז טופורובסקי: בדברים שקשורים לחיי אדם זה בסדר שתהיה חתימה של מעבדה.

יעקב מרגי: ידידי, פה, בשולחן הוועדה הזאת, כשהקלנו ברגולציה בנצילות האנרגטית, ברפורמה הגדולה שעשינו במקורות האנרגיה, שם כיוונו ככה:

יעקב מרגי: אמרנו שבמקום לפרנס פה מעבדות סתם ולייקר את המוצרים, לעכב את התהליך, מה עושים?

יעקב מרגי: תביא לי הצהרת יבואן שזה עונה לתקן האירופאי שמקובל על מדינת ישראל כי בדקו אותו או שסומכים על זה שאחרים סומכים עליו – גם זה מותר, גם זה לגיטימי.

יעקב מרגי: ואני שאלתי: ואם היבואן יזייף?

יעקב מרגי: הוא אומר שזאת האכיפה בדיעבד שלנו ואנחנו לוקחים את הסיכון.

בועז טופורובסקי: כן אבל כאן זה נצילות אנרגיה וכאן זה שכחת ילדים.

בועז טופורובסקי: זה לא אותו דבר.

יעקב מרגי: רגע, אז - -

בועז טופורובסקי: זה לא שפודים את זה בכסף.

יעקב מרגי: אז אני שואל אותך שאלה – יש תקן ישראלי שעונה לך ומרגיע אותך - -

בועז טופורובסקי: נכון, אבל הוא יותר מורכב.

בועז טופורובסקי: אני הולך איתך.

בועז טופורובסקי: התקן מטורף - -

יעקב מרגי: באת לפשט, אתה רוצה לפשט.

בועז טופורובסקי: פנו אלי המון – הוא בא לפשט.

יעקב מרגי: ברגע שאמרת שלא תביא את זה עוד פעם לאישור מעבדה – לא פישטת.

בועז טופורובסקי: אבל אם זה מעבדה באיטליה?

יצחק פינדרוס: אבל צריך לכתוב את זה.

איתי עצמון: אני רוצה להגיד שני דברים: האחד – לעשות סדר לגבי מה שמונח כרגע על שולחן הוועדה.

איתי עצמון: מה שמונח הוא נוסח שעבר לאורך שבועות ארוכים ליבון בינינו, בייעוץ המשפטי של הוועדה, לבין אנשי המקצוע במשרד התחבורה, והוא נוגע לאימוץ התקן הישראלי בשינויים שונים שמפורטים בכמה וכמה עמודים בתקנות - -

יעקב מרגי: לא מופיע המודל האיטלקי פה.

איתי עצמון: אין כרגע בנוסח שמונח על שולחן הוועדה והופץ ביום ראשון לקראת הדיון היום – אין שום אזכור לתקן האיטלקי או לחקיקה האיטלקית.

איתי עצמון: דבר שני – אני רוצה להגיד משהו לגבי הצרת המודל של הצהרת יבואן: בחקיקה שיושב-ראש הוועדה הזכיר ויש עוד דוגמאות גם בחוק התקנים, פקודת היבוא והייצוא – המודל הרגולטורי של לסמוך על הצהרת יבואן מלווה תמיד בנבוט מאוד-מאוד משמעותי של אכיפה בדמות עיצומים כספיים ושלילה או התליה של רישיון היבואן.

איתי עצמון: כאן אין את המנגנון הזה בכלל.

יעקב מרגי: יש כאלה שאין להם ערך לפרקטיקה.

יעקב מרגי: פה, מה לעשות?

יעקב מרגי: יש ערך לפרקטיקה.

אבנר פלור: אז לכן, אדוני היושב-ראש, אני רוצה שוב להציע את ההצעה שאני מציע, ותראה שהיא קלילה, היא לא מוסיפה רגולציה.

אבנר פלור: אני מציע שאותו יבואן, כשהוא מצהיר – דרך אגב, אנחנו עושים את זה בעוד מוצרים וזה לא רק בנושא של שכחת ילדים – כשהוא מצהיר לי שהוא עומד בדרישות ובתקנים של אלקטרומגנטיות, של תדר, של בטיחות וכולי – מה שאני רוצה זה שתהיה עין של מעבדה שלא תבדוק את המוצר פיסית אלא רק את החומרים והמסמכים, לבדוק ולוודא שמה שהוא מצהיר קיים.

אבנר פלור: זהו, זה מה שאני מבקש, וזה לא מוסיף הרבה עלויות - -

יעקב מרגי: איזו מעבדה זו?

יעקב מרגי: על סמך מה היא תעבוד?

יעקב מרגי: כמה מעבדות כאלה יש?

אבנר פלור: יש ארבע מעבדות - -

יעקב מרגי: - - -

אבנר פלור: - - שקיימות היום, אדוני היושב-ראש, וזה מקובל בבדיקה אחת - -

יעקב מרגי: לא מקבול עלי.

יעקב מרגי: אתה רוצה, תעשה סנקציות בדיעבד, תעשו בקרה ואכיפה.

תמר זנדברג: כמה יצרנים יש של הדבר הזה?

יעקב מרגי: אנחנו נקבע שלא פחות מ...

תמר זנדברג: אבל כמה יש כרגע?

יעקב מרגי: כמה יצרים יש באיטליה?

אבנר פלור: באיטליה יש למעלה מ-10, אפילו יותר.

תמר זנדברג: זה רק באיטליה?

אבנר פלור: החוק שמחייב זה רק באיטליה ולכן אנחנו מנסים לראות עד כמה שניתן להתאים את עצמנו לאיטליה.

איתי עצמון: אין סטנדרט במדינה אחרת באיחוד האירופאי?

אבנר פלור: זהו, שאין.

אבנר פלור: אם היה, היה לי יותר קל לבוא ולהסתמך על תצהיר והצהרה.

איתי עצמון: כלומר, ההוראה המחייבת היחידה בעולם היא באיטליה בעניין הזה?

אבנר פלור: נכון.

אבנר פלור: לכן אני אומר שאנחנו כן רוצים ללכת על המהלך הזה רק חשוב לי לכסות את הפן המקצועי, זה מה שאני אומר.

תמר זנדברג: זה לא האפוד הזוהר?

תמר זנדברג: דוקטור עידית, מנהלת הוועדה, יש לי שאלה: פורום קהלת נרשם לדיון הזה?

עידית חנוכה: לא.

עידית חנוכה: היו ארגונים אחרים.

תמר זנדברג: מעניין.

דובר: אני ממשרד ראש הממשלה.

דובר: אני רוצה לייחד שני דברים לגבי השיטה האיטלקית: האחד – זה לא שיש רק הצהרת יבואן.

דובר: החוק מחייב את היצרן לשמור טיעון טכני שמוכיח את המידה של המערכת בתנאי החוק.

דובר: זאת אומרת שהרגולטור - -

יצחק פינדרוס: בין כה וכה זו תכונה, מה זה משנה?

דובר: - - יש מסמכים טכניים של היצרן, שמראים איך הוא עומד בכל החוק עם - -

יעקב מרגי: אין לי בעיה.

יעקב מרגי: למה מעבדה?

דובר: לא אמרתי מעבדה, אני מסביר את המודל האיטלקי.

יעקב מרגי: לא - -

דובר: אמרתי שאני מחדד את המודל האיטלקי, אני עוד לא אומר - -

יעקב מרגי: כנראה שאתם צריכים הסברים מעבר למה שצריך להבין - -

עמיחי פישר: אין שום מעבדה בינתיים.

יעקב מרגי: אתה יודע מי מוגדר תלמיד חכם?

יעקב מרגי: אחד שמבין דבר מתוך דבר.

יעקב מרגי: תמתינו, אל תקפצו.

יעקב מרגי: אני רוצה לברר קודם עם המשרד.

יעקב מרגי: נשמע קודם על עופר מלכה.

יעקב מרגי: אני אומר לכם שאם זה הצהרת יבואן ושוב, זה בדיקת מעבדה – לא עשינו בזה כלום.

יעקב מרגי: בבקשה עופר.

עופר מלכה: כבודך, תודה.

עופר מלכה: דבר ראשון, אני מבקש להתייחס לדברים של חברת הכנסת תמר זנדברג: אני מבקש ממך לחזור בך ממה שאמרת גם אם זה היה בציניות, גם אם זה היה בצחוק - -

יעקב מרגי: מה אמרת?

יעקב מרגי: לא שמעתי.

עופר מלכה: - - אני חושב שזה חמור מאוד להאשים אנשי מקצוע באיזו שהיא כוונה פסולה.

עופר מלכה: אז שמעתי את זה ואני לא מתכוון לעבור על זה בתור איש מקצוע, זה פשוט לא מכובד.

תמר זנדברג: אמרת.

תמר זנדברג: את הציונים תחלק במקום אחר בבקשה.

תמר זנדברג: הערתך נרשמה בפרוטוקול כמו גם הערתי.

יעקב מרגי: תודה.

יעקב מרגי: ההערות נרשמו.

עופר מלכה: לעצם העניין – אנחנו הצגנו כבר בוועדת הכלכלה מספר פעמים את הצורך בתקנה הזאת שהיא מצילת חיים.

עופר מלכה: עשינו עבודה מאוד ארוכה, עשינו שלושה שימועים שונים למספר אפשרויות והבאנו את התוצר שהוגש בפני הוועדה.

עופר מלכה: אני מקבל את דברי אנשי משרד ראש הממשלה, אני מקבל את ההערה שלך, כבוד היושב-ראש.

עופר מלכה: אני חושב שאם ניתן להקל – זה מה שצריך לעשות.

עופר מלכה: אני מקבל את זה שנטפל בתקנה האיטלקית כפי שהיא עם הצהרת היבואן.

עופר מלכה: אנחנו הכנו גם את האופציה הזאת, ואם זה מה שאתם חושבים שהוא יותר נכון, אני אבקש מהוועדה להכניס את זה לתקנה ושזו תהיה התקנה שתצביעו עליה ותאשרו אותה.

עופר מלכה: חשוב מאוד שנתקן את זה ונתחיל להציל חיי אדם בתקנה שנמשכת כבר שנים ארוכות.

עופר מלכה: הגיע הזמן לעשות לזה סוף ולהביא סוף-סוף את הבשורה הזאת.

עופר מלכה: תודה.

יעקב מרגי: תודה.

יעקב מרגי: זה דבר חשוב ונחוץ אבל תראה, מצד אחד אנחנו רוצים להקל ברגולציה, מצד שני אנחנו רוצים לוודא שההתקנים האלה בטיחותיים ומספקים את המענה.

יעקב מרגי: לכן, אם אנחנו נראה את הפרקטיקה בחקיקה – לי אין ספק שצריך לעשות פה שינוי מהותי בניסוחים.

יעקב מרגי: לא רק זה, גם נצטרך לתת את הדעת על האכיפה, על הסנקציה.

יעקב מרגי: ואתה, כמנכ"ל, תצטרך לדעת שתהיה בתכנית העבודה של פיקוח ובקרה, שיהיה פרק שלם בקטע הזה של בדיקה בדיעבד של ההצהרות האלה.

עופר מלכה: כבודך, אין בעיה, אנחנו גם ככה מפקחים, עושים פיקוח.

עופר מלכה: יש לנו מפקחים שבודקים את כל הנושא הזה של מוצרים ותקינה בתחום הרכבים, חלפים.

עופר מלכה: אנחנו מבקרים אצל יבואנים במוסכים.

עופר מלכה: זה ייכנס כעוד נדבך.

עופר מלכה: אני חושב שאפשר להכניס את הדבר הזה כבר עתה לתוך התקנה שהגשנו ולהצביע על זה עכשיו כדי שנסיים את המסכת.

עופר מלכה: אני חושב שלגבי הסנקציה – הסנקציה שקבענו היא סנקציה שלא צריכה להשתנות בהמשך לשינוי של התקינה כי הסנקציה עצמה היא סנקציה שעברנו עליה גם עם משרד המשפטים והיא מקובלת, ואני חושב שחבל להאריך בדברים.

עופר מלכה: אפשר להכניס לתוך התקנה את השינוי הזה של התקן האיטלקי ובזה לגמור את הנושא ולהצביע עליו.

יעקב מרגי: תודה.

יעקב מרגי: עופר, תהיה אתנו.

יעקב מרגי: דוד, אתה יועץ משפטי, נכון?

יעקב מרגי: אתם ערוכים מבחינת הנוסח להתאים את התקנות האלה בניסוח המתאים לאימוץ המודל האיטלקי?

דוד טמיר: אנחנו עשינו עבודה.

דוד טמיר: יש לנו נוסח שכולל אפשרות של הטמעה של המודל האיטלקי.

דוד טמיר: יחד עם זאת, בעניין הסנקציה, הנוסח שיש לנו עדין נוסח חסר ואנחנו נצטרך להשלים את זה.

יעקב מרגי: תצטרכו להשלים את זה.

דוד טמיר: אנחנו נצטרך להשלים את סוגית הסנקציה - -

יעקב מרגי: איך?

יעקב מרגי: מתי?

דוד טמיר: אנחנו נצטרך לעבד את זה.

דוד טמיר: בנוסף, אני חושב שיש כאן גם את מה שאמר אבנר פלור, שאנחנו כן רואים חשיבות שתהיה בדיקת לאמיתות הצהרת היבואן - -

יעקב מרגי: אבל בפרקטיקה שלנו, אתה לא יכול להצביע על תקנות שחברי הכנסת לא נחשפו אפילו למשך לא יממה כנדרש בימים דחופים אלא מעכשיו לעכשיו.

יעקב מרגי: אם אין לך את הנוסח זמין ולא הצגת אותו, איך אתה רוצה שנצביע עליו היום?

דוד טמיר: אנחנו מכירים את המגבלות.

יעקב מרגי: מה אתה אומר לי עכשיו?

יעקב מרגי: כיושב-ראש, מה אתה מציע לי לעשות עכשיו?

דוד טמיר: אנחנו צריכים לתאם את הנוסח המתוקן - -

יעקב מרגי: זאת אומרת שאין הקראה ואין הצבעה היום.

דוד טמיר: הנוסח שיש לנו כרגע לא תואם את התקן האיטלקי – אמת.

יעקב מרגי: במסה הקריטית שלו?

דוד טמיר: הנוסח שמונח כרגע על שולחן הוועדה זה נוסח שמאמץ את התקן הישראלי.

יעקב מרגי: טוב.

יעקב מרגי: עופר - -

קריאות: - - -

עופר מלכה: לדעתי יש חוסר הבנה.

עופר מלכה: אנחנו, במשרד, התכוננו ועשינו גם שימוע לנוסח האיטלקי.

עופר מלכה: אני מבקש לקבל ולהטמיע עכשיו ולהצביע היום לגבי - -

יעקב מרגי: על מה?

יעקב מרגי: עופר, על מה אני אצביע?

עופר מלכה: - - לגבי הסנקציה הקודמת.

עופר מלכה: ניתן להטמיע את זה עכשיו ולהצביע על זה.

יעקב מרגי: עופר, כשאתה מדבר תסתכל גם עלי במסך.

יעקב מרגי: על מה אני אצביע?

יעקב מרגי: אין לי נוסח.

עופר מלכה: אבל יש נוסח.

יעקב מרגי: אין נוסח.

יעקב מרגי: עזוב את הסנקציה.

יעקב מרגי: אימוץ המודל האיטלקי – אין לך את הנוסח המתאים.

יעקב מרגי: צריך להתאים הכל.

יעקב מרגי: אין יותר ממני שרוצה לקדם את זה אבל אני לא אעשה צחוק...

יצחק פינדרוס: יעקב, שלא יתבלבלו - -

יעקב מרגי: שנייה, מיד.

יעקב מרגי: אני לא סוגר את הישיבה.

יצחק פינדרוס: אני רוצה להגיד בנוגע לנוסח - -

יעקב מרגי: שניה, תן לי רק למצות את זה איתו.

יעקב מרגי: אתה מבין אותי, מנכ"ל משרד התחבורה?

יעקב מרגי: כרגע, עם הנוסח שמונח בפני הוועדה, זה לא הנוסח.

יעקב מרגי: גם ליועץ המשפטי אין את הנוסח שאמור... אתה יודע מה?

יעקב מרגי: גם אם הייתי רוצה לעשות חקיקת בזק – אין לו את הנוסח.

יעקב מרגי: חברת הכנסת תמר זנדברג, בבקשה.

תמר זנדברג: יש לי שאלה, אדוני היועץ המשפטי, אפשר את תשומת לבך?

תמר זנדברג: הוא מדבר בטלפון.

תמר זנדברג: ..

יעקב מרגי: הפסקה שלוש דקות.

יעקב מרגי: הוא ב-100 הימים הראשונים שלו בתפקיד.

יעקב מרגי: אתה באמצע דיון, אתה יודע?

יעקב מרגי: מר דוד...

יעקב מרגי: דוד, אני נועל את הישיבה.

יעקב מרגי: הישיבה נעולה, תבואו עם נוסח מוסכם.